
Τρεις χώρες, ένα Δίκτυο, νέοι ορίζοντες για την καινοτομία
Εκδήλωση δικτύωσης Ελλάδας, Κύπρου, Τσεχίας στο πλαίσιο του Enterprise Europe Network αναδεικνύει τη δύναμη της συνεργασίας στην ευρωπαϊκή καινοτομία

Με ιδιαίτερη επιτυχία και ευρεία συμμετοχή επιχειρήσεων, ερευνητικών οργανισμών και φορέων καινοτομίας ολοκληρώθηκε η διήμερη εκδήλωση δικτύωσης Research and Innovation Matchmaking Event 2026, η οποία πραγματοποιήθηκε στις 8 και 9 Ιουνίου 2026 στο Ινστιτούτο Γεωπονικών Επιστημών στο Μαρούσι Αττικής.
Η εκδήλωση συνδιοργανώθηκε από 11 φορείς, επιμελητήρια, ερευνητικούς οργανισμούς και βιομηχανικούς συνδέσμους, μέλη των κοινοπραξιών του Enterprise Europe Network σε Ελλάδα, Κύπρο και Τσεχία. Συγκεκριμένα, από το Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ), το Δίκτυο ΠΡΑΞΗ, την ΕΒΕΤΑΜ ΑΕ, το Εμπορικό και Βιομηχανικό Επιμελητήριο Αθηνών, το Επιμελητήριο Ιωαννίνων, το Επιμελητήριο Καβάλας, τον Σύνδεσμο Βιομηχανιών Θεσσαλίας και Στερεάς Ελλάδας, τον Σύνδεσμο Επιχειρήσεων & Βιομηχανιών Πελοποννήσου & Δυτικής Ελλάδας, το Ευρωπαϊκό Γραφείο Κύπρου, το Κυπριακό Εμπορικό και Βιομηχανικό Επιμελητήριο και τη CzechInvest.
Η εκδήλωση έφερε κοντά περισσότερους από 90 εκπροσώπους μικρομεσαίων και νεοσύστατων επιχειρήσεων, ακαδημαϊκούς, ερευνητές, καινοτόμους επιχειρηματίες και clusters από τις τρεις χώρες. Οι συμμετέχοντες ενημερώθηκαν για χρηματοδοτικές και ερευνητικές ευκαιρίες και αναζήτησαν ιδανικούς εταίρους για τη συγκρότηση κοινοπραξιών (consortia).
Παράλληλα, εκπρόσωποι επιχειρήσεων παρουσίασαν τις ιδέες και τις καινοτόμες λύσεις τους, έλαβαν εξειδικευμένη καθοδήγηση από τους συμβούλους του Δικτύου και αξιοποίησαν τις συναντήσεις δικτύωσης για την ανάπτυξη νέων συνεργασιών.
Οι συναντήσεις είχαν ως βασικό στόχο την ενίσχυση της διασυνοριακής συνεργασίας, τη δημιουργία στρατηγικών συμπράξεων και την ανάπτυξη ανταγωνιστικών κοινοπραξιών για σημαντικά χρηματοδοτικά προγράμματα της Ευρωπαϊκής Ένωσης, όπως το Horizon Europe, το Digital Europe, το CERV και το Creative Europe.
Την εκδήλωση τίμησαν με την παρουσία τους, απευθύνοντας χαιρετισμό, ο Ιωσήφ Κυπραίου Παπαδημητρίου από την Πρεσβεία της Κυπριακής Δημοκρατίας στην Αθήνα και η Martina Dočkalová από την Πρεσβεία της Τσεχικής Δημοκρατίας στην Αθήνα. Και οι δύο υπογράμμισαν τη σημασία της πρωτοβουλίας για την περαιτέρω ενίσχυση των διμερών και τριμερών σχέσεων μεταξύ των χωρών.

Η πρώτη ημέρα της διοργάνωσης περιλάμβανε εισηγήσεις σχετικά με το Πολυετές Δημοσιονομικό Πλαίσιο (MFF 2028–2034) και το μέλλον των ευρωπαϊκών προγραμμάτων. Την ενότητα συντόνισαν η Αναστασία Σαρχόσογλου από το ΕΚΤ και ο Αχιλλέας Μπάρλας από το Δίκτυο ΠΡΑΞΗ, συντονιστές του Enterprise Europe Network Hellas. 
Στη συνέχεια, ιδιαίτερο ενδιαφέρον συγκέντρωσαν οι παρουσιάσεις επιτυχημένων παραδειγμάτων από την Ελλάδα, την Κύπρο και την Τσεχία, αναδεικνύοντας τις δυνατότητες των περιφερειακών συνεργασιών στην έρευνα και την καινοτομία.
Έπειτα, τα Εθνικά Σημεία Επαφής για τον Ορίζοντα Ευρώπη πραγματοποίησαν εργαστήριο με θέμα τη «Σωστή Δικτύωση» (Tips & Tricks for Successful Networking), παρέχοντας χρήσιμα εργαλεία και τεχνικές για την αποτελεσματική αξιοποίηση των επιχειρηματικών συναντήσεων. Η ημέρα ολοκληρώθηκε με δικτύωση μεταξύ οργανισμών και επιχειρήσεων.
Η δεύτερη ημέρα ξεκίνησε με τις παράλληλες παρουσιάσεις (pitching sessions), κατά τις οποίες εκπρόσωποι επιχειρήσεων από τις τρεις χώρες παρουσίασαν συνοπτικά τις επιχειρηματικές και ερευνητικές τους ιδέες, τις τεχνολογικές τους λύσεις και τις ανάγκες τους σε τεχνογνωσία ή συνεργασίες.
Οι παρουσιάσεις λειτούργησαν ως καταλύτης για τις δομημένες συναντήσεις matchmaking που ακολούθησαν, επιτρέποντας στους συμμετέχοντες να πραγματοποιήσουν προκαθορισμένα επιχειρηματικά ραντεβού, βάσει κοινών ενδιαφερόντων και συμπληρωματικών στόχων.
Η διήμερη εκδήλωση ανέδειξε ένα κοινό συμπέρασμα: η ερευνητική αριστεία δεν πρέπει να παραμένει εντός των ακαδημαϊκών ιδρυμάτων, αλλά να μετατρέπεται σε κινητήριο δύναμη της βιομηχανικής ανταγωνιστικότητας και της βιώσιμης ανάπτυξης.
Καθοριστικός είναι ο ρόλος των συμβούλων καινοτομίας του Enterprise Europe Network, καθώς η μετατροπή των ερευνητικών αποτελεσμάτων σε εμπορικά προϊόντα, υπηρεσίες και κοινωνικό αντίκτυπο απαιτεί εξειδικευμένη υποστήριξη και αποτελεσματικούς μηχανισμούς μεταφοράς τεχνολογίας. Δίκτυα όπως το Enterprise Europe Network λειτουργούν ως πολύτιμοι συνδετικοί κρίκοι μεταξύ της έρευνας, της αγοράς, των επενδυτών και των φορέων χάραξης πολιτικής.
Η Ελλάδα και η Κύπρος, σε συνεργασία με στρατηγικούς εταίρους όπως η Τσεχία, απέδειξαν έμπρακτα ότι μπορούν να οικοδομήσουν ισχυρές συνέργειες προς όφελος του ευρωπαϊκού οικοσυστήματος έρευνας και καινοτομίας. Το μέλλον της ευρωπαϊκής καινοτομίας οικοδομείται μέσα από τη συνεργασία, την εμπιστοσύνη και τη δημιουργία ισχυρών γεφυρών μεταξύ έρευνας και αγοράς.
Σχετικά με το Enterprise Europe Network Hellas
Από το 2008 το Enterprise Europe Network υποστηρίζει μικρές και μεσαίες επιχειρήσεις να καινοτομήσουν και να αναπτυχθούν διεθνώς. Aποτελεί το μεγαλύτερο δίκτυο υποστήριξης μικρομεσαίων επιχειρήσεων παγκοσμίως, με 450 οργανισμούς σε 56 χώρες.
Στην Ελλάδα, εκπροσωπείται από την κοινοπραξία Enterprise Europe Network Hellas, με συντονιστές το Εθνικό Κέντρο Τεκμηρίωσης και Ηλεκτρονικού Περιεχομένου (ΕKT) και το Δίκτυο ΠΡΑΞΗ. Δεκαέξι οργανισμοί παρέχουν ολοκληρωμένες υπηρεσίες σε επιχειρήσεις με διεθνείς φιλοδοξίες για την υποστήριξη της βιωσιμότητας, της ανθεκτικότητας, της καινοτομίας και της ψηφιακής μετάβασης, ώστε να επεκτείνουν την παρουσία τους στις διεθνείς αγορές.

Σχετικά με το Εθνικό Κέντρο Τεκμηρίωσης και Ηλεκτρονικού Περιεχομένου 
Το Εθνικό Κέντρο Τεκμηρίωσης και Ηλεκτρονικού Περιεχομένου (EKT) (www.ekt.gr), Επιστημονική Υποδομή Εθνικής Χρήσης και Εθνική Αρχή του Ελληνικού Στατιστικού Συστήματος, εποπτεύεται από το Υπουργείο Ψηφιακής Διακυβέρνησης. Το ΕΚΤ, ως ηλεκτρονική και φυσική υποδομή εθνικής εμβέλειας, έχει ως θεσμικό ρόλο τη συλλογή, συσσώρευση, οργάνωση, τεκμηρίωση, διάχυση εντός και εκτός της χώρας καθώς και την ψηφιακή διατήρηση της επιστημονικής, τεχνολογικής και πολιτιστικής πληροφορίας, περιεχομένου και δεδομένων,  που παράγονται στην Ελλάδα. Με σύγχρονες τεχνολογικές υποδομές, υψηλή τεχνογνωσία και προσωπικό υψηλής κατάρτισης και εξειδίκευσης, το ΕΚΤ παρέχει υπηρεσίες προστιθέμενης αξίας που ενισχύουν τη γνώση και τη μετάβαση σε μια ψηφιακή κοινωνία και οικονομία, στο πλαίσιο του ψηφιακού μετασχηματισμού της χώρας:
• Συλλέγει, τεκμηριώνει και διαθέτει για περαιτέρω χρήση, ως δημόσια δεδομένα, έγκριτο ψηφιακό περιεχόμενο επιστήμης και πολιτισμού.
• Παράγει τα επίσημα στατιστικά στοιχεία της χώρας μας για τις ευρωπαϊκές στατιστικές Έρευνας, Ανάπτυξης και Καινοτομίας. Διεξάγει έρευνες, συλλέγει στοιχεία και παράγει εθνικές στατιστικές σε τομείς της επιστήμης & τεχνολογίας και της ψηφιακής οικονομίας. Λειτουργεί ως μηχανισμός επίσημης στατιστικής πληροφόρησης και παρακολούθησης δημόσιων πολιτικών.
• Συμμετέχει ενεργά στη διαμόρφωση της εθνικής στρατηγικής για την Ανοικτή Επιστήμη και την Ανοικτή Πρόσβαση.
• Υποστηρίζει τις επιχειρήσεις ώστε να δικτυωθούν, να γίνουν εξωστρεφείς και να συνεργαστούν με την ερευνητική κοινότητα.

